Predkladacia správa

Návrh legislatívneho zámeru komplexných zmien právnej úpravy záložného práva predkladá minister spravodlivosti Slovenskej republiky na základe uznesenia vlády Slovenskej republiky č. 703 (bod B. 9) z 13. septembra 2000 k materiálu Zlepšenie právneho a regulačného rámca pre podnikanie a investície. Pred rokovaním vo vláde SR bol materiál prerokovaný v Legislatívnej rade vlády SR a na Porade ekonomických ministrov. Oba tieto orgány materiálu vyjadrili podporu, vrátane kapitoly o reforme záložného práva k hnuteľným veciam a zavedeniu registra takýchto práv.

Cieľom legislatívneho zámeru je vytvorenie takého právneho a inštitucionálneho rámca pre záložné právo, ktorý povedie k rozšíreniu možností financovania podnikateľských aktivít, najmä v sektoroch malého a stredného podnikania. Úlohou reformy záložného práva je vypracovanie právnej úpravy, ktorá rozšíri možnosti zriadiť záložné právo k hnuteľným veciam, najmä umožní zriadenie neposesórneho záložného práva, zabezpečí transparentnosť a vykonanie záložných práv a zrovnoprávni všetkých záložných veriteľov tak, aby platila zásada prednosti skôr zriadeného záložného práva.

Návrh legislatívneho zámeru bol predložený na medzirezortné pripomienkové konanie všetkým orgánom a inštitúciám uvedeným v čl. 9 ods. 1 Legislatívnych pravidiel vlády SR, ďalej Rade sudcov Slovenska, Združeniu sudcov Slovenska, Notárskej komore SR, Komore komerčných právnikov, Slovenskej advokátskej komore, Slovenskej komore exekútorov, Slovenskej obchodnej a priemyselnej komore, Stredisku cenných papierov a Asociácii bánk, Združeniu podnikateľov Slovenska, Asociácii obchodníkov s cennými papiermi, Slovenskej akadémii vied,  Právnickej fakulte UK v Bratislave, Právnickej fakulte P. J. Šafárika v Košiciach, Právnickej fakulte M. Bela v Banskej Bystrici, Právnickej fakulte TU v Trnave. Ani ku dňu, kedy boli práce na návrhu legislatívneho zámeru pred jeho predložením vláde ukončené, nezaslalo pripomienky Ministerstvo financií SR. 	
K návrhu legislatívneho zámeru neboli v rámci pripomienkového konania uplatnené žiadne zásadné pripomienky, t. j. návrh sa predkladá na rokovanie vlády bez rozporov.